ประกาศกรมประมง เรื่อง การไม่เรียกสำเนาเอกสารที่ทางราชการออกให้จากประชาชน พ.ศ. 2561
ประกาศกรมประมง
เรื่อง
การไม่เรียกสำเนาเอกสารที่ทางราชการออกให้จากประชาชน
พ.ศ. ๒๕๖๑[๑]
 

ตามคำสั่งหัวหน้าคณะรักษาความสงบแห่งชาติ
ที่ ๒๑/๒๕๖๐ เรื่อง การแก้ไขเพิ่มเติมกฎหมายเพื่ออำนวยความสะดวกในการประกอบธุรกิจ
ลงวันที่ ๔ เมษายน พุทธศักราช ๒๕๖๐ และตามมติคณะกรรมการขับเคลื่อนปฏิรูปเพื่อรองรับการปรับเปลี่ยนตามนโยบาย
Thailand ๔.๐ ครั้งที่ ๑/๒๕๖๑ เมื่อวันที่ ๓๐ เมษายน ๒๕๖๑ โดยมีนายกรัฐมนตรีเป็นประธาน
มีมติให้ยกเลิกการใช้สำเนาบัตรประจำตัวประชาชนและสำเนาทะเบียนบ้าน
เพื่อรองรับการเป็นรัฐบาลดิจิทัล (Digital Government) ประกอบกับมีมติเห็นชอบในการประชุมคณะรัฐมนตรี เมื่อวันที่ ๒ ตุลาคม ๒๕๖๑ เรื่อง มาตรการอำนวยความสะดวกและลดภาระของประชาชน (การไม่เรียกสำเนาเอกสารที่ทางราชการออกให้จากประชาชน)
ตามที่สำนักงานคณะกรรมการพัฒนาระบบราชการเสนอ

เพื่อให้การปฏิบัติตามพระราชกำหนดการประมง
พ.ศ. ๒๕๕๘ และที่แก้ไขเพิ่มเติมและกฎหมายอื่นที่อยู่ในอำนาจหน้าที่ของกรมประมง
เป็นไปตามข้อ ๑๗ ของคำสั่งหัวหน้าคณะรักษาความสงบแห่งชาติ
ที่ ๒๑/๒๕๖๐ ลงวันที่ ๔ เมษายน พุทธศักราช ๒๕๖๐
อันเป็นการอำนวยความสะดวก
รวดเร็วและลดภาระของประชาชนในกรณีที่ต้องใช้เอกสารสำเนาบัตรประจำตัวประชาชนและสำเนาทะเบียนบ้านในการติดต่อธุรกรรมกับกรมประมง
อธิบดีกรมประมงจึงออกประกาศดังต่อไปนี้

ข้อ ๑ ให้พนักงานเจ้าหน้าที่ยกเลิกการเรียกสำเนาบัตรประจำตัวประชาชน
สำเนาทะเบียนบ้านหรือเอกสารอื่นที่ทางราชการออกให้จากประชาชน
ในการปฏิบัติการตามพระราชกำหนดการประมง พ.ศ. ๒๕๕๘
และที่แก้ไขเพิ่มเติม และกฎหมายอื่นที่อยู่ในอำนาจหน้าที่ของกรมประมง
รวมถึงประกาศ ระเบียบ คำสั่ง ข้อบังคับ ข้อกำหนด หรือแนวปฏิบัติต่าง ๆ
ของกรมประมงที่กำหนดให้บุคคลใด ๆ ต้องใช้สำเนาบัตรประจำตัวประชาชน สำเนาทะเบียนบ้าน
หรือเอกสารอื่นที่ทางราชการออกให้

ข้อ
๒ กรณีจำเป็นต้องใช้เอกสารอื่นที่ทางราชการออกให้ในการตรวจสอบเพื่อประกอบคำขอจดทะเบียน
ขอใบอนุญาต และธุรกรรมอื่นเกี่ยวกับการประมง
ให้พนักงานเจ้าหน้าที่มีหน้าที่แจ้งหน่วยงานราชการที่เป็นผู้ออกเอกสารราชการดังกล่าว
เพื่อให้จัดส่งข้อมูลหรือสำเนาเอกสารทางราชการนั้น
เว้นแต่ประชาชนมีความประสงค์ที่จะนำข้อมูลหรือเอกสารราชการนั้นมาแสดงต่อพนักงานเจ้าหน้าที่ด้วยตัวเอง

ข้อ
๓ กรณีจำเป็นต้องคัดสำเนาบัตรประจำตัวประชาชน
สำเนาทะเบียนบ้าน หรือเอกสารอื่นที่ทางราชการออกให้จากประชาชน
เพื่อประโยชน์ในการปฏิบัติราชการของกรมประมง ให้พนักงานเจ้าหน้าที่เป็นผู้จัดทำสำเนาเอกสารดังกล่าวขึ้นเอง
และห้ามมิให้เรียกเก็บค่าใช้จ่ายที่เกิดขึ้นจากการทำสำเนาดังกล่าวจากประชาชน

ข้อ
๔ กรณีมอบอำนาจให้บุคคลอื่นดำเนินการแทน
ให้ใช้สำเนาบัตรประจำตัวประชาชนของผู้มอบอำนาจ พร้อมลงนามรับรองสำเนาถูกต้อง

ทั้งนี้
ตั้งแต่บัดนี้เป็นต้นไป


ประกาศ
ณ วันที่ ๙ พฤศจิกายน พ.ศ. ๒๕๖๑
อดิศร พร้อมเทพ
อธิบดีกรมประมง






วิวรรธน์/จัดทำ
๒๕ มกราคม ๒๕๖๒


[๑] ราชกิจจานุเบกษา
เล่ม ๑๓๕/ตอนพิเศษ ๓๐๒ ง/หน้า ๑๘/๒๘ พฤศจิกายน ๒๕๖๑